Nuno Mendes

Nuno Alexandre Tavares Mendes (s. 19. kesäkuuta 2002) on portugalilainen jalkapalloilija, pelipaikaltaan vasen laitapuolustaja. Hän edustaa ranskalaista Paris Saint-Germainia lainalla kotimaansa Sportingista. Hän on pelannut Portugalin miesten maajoukkueessa maaliskuusta 2021 alkaen.

Mendes on pelannut Sportingin junioreissa vuodesta 2012 alkaen. Hän pelasi Sportingin edustusjoukkueessa ensimmäiset yhdeksän liigaotteluaan kauden 2019–2020 lopulla kesä-heinäkuussa 2020. Seuraavalla kaudella hän pelasi 29 liigaottelua ja teki ensimmäisen ja kauden ainoan liigamaalinsa lokakuussa 2020 Portimonensea vastaan. Kauden 2021–2022 alussa hän pelasi kaksi Portugalin liigan ottelua mutta siirtyi elokuun 2021 lopulla kauden loppuun kestävälle lainalle ranskalaisseura Paris Saint-Germainiin. Hän on voittanut Portugalin-mestaruuden vuonna 2021 ja Ranskan-mestaruuden vuonna 2022.

Mendes on pelannut useissa Portugalin nuorisomaajoukkueissa. Hän pelasi Portugalin A-maajoukkueessa ensimmäisen kerran maaliskuussa 2021 MM-karsintaotteluissa Azerbaidžania, Serbiaa ja Luxemburgia vastaan ja keskimmäistä lukuun ottamatta niissä täydet minuutit. Hän kuului Portugalin joukkueeseen kesällä 2021 pelatuissa Euroopan-mestaruuskilpailuissa mutta ei saanut peliaikaa. Hän on pelannut huhtikuun 2022 loppuun mennessä 13 A-maaottelua ja niissä kahdeksan kertaa avauskokoonpanossa.

Lähteet 

Portugalilaiset jalkapalloilijat
Vuonna 2002 syntyneet
Elävät henkilöt